**SREDSTVIMA JAVNOG INFORMIRANJA**

-SVIMA-

Poreč, 11.9.2023.

**Poreč na isti dan kao i 2022. godine ostvario magičnu brojku od tri milijuna turističkih noćenja**

Prema podacima iz sustava eVisitor za razdoblje od 1.1. do 10.9.2023. godine na području Turističke zajednice grada Poreču ostvareno je **3.005.095 turističkih noćenja** što predstavlja identičan rezultat kao i 2022. godine. U istom razdoblju ostvareno je **539.173 turističkih dolazaka** što predstavlja **povećanje od 3 %** u odnosu na prethodnu godinu, što otkriva da je našu destinaciju posjetio veći broj gostiju koji su se u destinaciji zadržali nešto kraće nego protekle godine.

**U strukturi noćenja** tradicionalno najviše noćenja su ostvarili gosti iz **Njemačke** sa 918.573 noćenja (-5%) i 117.791 dolazaka (-3%), slijede gosti iz **Austrije** sa ostvarenih 566.438 noćenja (+5%) i 117.972 dolazaka (+6%). Gosti iz **Slovenije** su u navedenom razdoblju ostvarili 268.017 noćenja (+3%), te 57.480 dolazaka (+2%). S četvrtog emitivnog tržišta, onog **talijanskog**, ostvareno je 199.491 noćenja (+0,32%), te 48.386 dolazaka (+5%). Na petom mjestu nalazi se **hrvatsko tržište** koje je ostvarilo 158.501 noćenja (+12%) i 49.072 dolazaka (+11%).

Prosječno trajanje boravka gostiju u destinaciji iznosi **6 dana**, što je na razini 2022. godine. Posljednjih godina dvotjedna putovanja se sve češće zamjenjuju kraćim putovanjima. U tom smislu krati se ljetni godišnji odmor u korist više kraćih odmora raspoređenih tijekom godine. Stoga, ne čude statistički podaci koji govore u prilog ostvarenju 3 % više dolazaka te isti broj noćenja u odnosu na 2022. godinu.

**Prema vrsti smještaja** od početka godine do 10.9. najviše noćenja je ostvareno u **hotelskom smještaju** sa povećanjem od 2% u odnosu na 2022. godinu, slijede **objekti u domaćinstvu** u kojima je ostvareno 3% manje noćenja u odnosu na prošlu godinu. U **kampovima** je ostvaren identičan rezultat kao i u 2022. godini, dok **nekomercijalni smještaj** bilježe rast u noćenjima od 9%.

Po organizaciji dolazaka, 53% gostiju u Poreč je došlo putem **turističkih agencija**, a 47% **individualno**.

**Prema dobnim skupinama** u 2023. godini najbrojniji su bili gosti između **45-54 godina**, odnosno obitelji sa velikom djecom, te gosti između **35-44 godina**, koji predstavljaju obitelji s malom djecom. To dodatno potvrđuje da je Poreč destinacija obiteljskog turizma.

Sa zavidnim rezultatom od preko 3 milijuna turističkih noćenja i preko pola milijuna turističkih dolazaka, Poreč je i u 2023. godini potvrdio status jednog od lidera Hrvatskog turizma. Rezultat je to sinergije privatnog i javnog sektora, kontinuiranog ulaganja u infrastrukturu, podizanje kvalitete smještajnih objekata, obogaćivanju turističke ponude te organizaciji velikog broja manifestacija tijekom cijele godine.

*Molimo Vas da priopćenje objavite u Vašem mediju.*

TURISTIČKA ZAJEDNICA GRADA POREČA